정조 6년
統制使具明謙疏曰。伏以臣。姿本駑下。百無可取。而伏蒙我殿下特達之恩。妙年甄拔。進塗無漸。兩年之內。北閫南帥。俱踰涯分。涓埃未答。居常懍惕。若隕淵谷。伏奉前後綸音。聖上遇災修省。求言辭旨。若是勤摯。臣雖靺韚之賤。豈敢含默乎。冒萬死條陳。臣營弊源。伏乞聖明。少垂察焉。其一曰。軫固圉之圖也。大抵將以兵爲本。兵以食爲先。是故漢之鼂錯。獻備邊之策。有曰。使民鬻爵贖罪。實粟塞下。趙充國上金城方略。有曰。積穀三百萬斛。虜不敢動。惟彼二人。必以實粟積穀。爲備邊禦戎之急先務者。豈不以兵食裕而後。邊圉可固。外侮可禦也哉。竊伏念一國四邊。何處非關防。而無若臣營之爲重也。臣營。處海防要衝。當賊路初程。咫尺馬島。人煙相望。一帆之風。事變難測。則此正古人所謂呼吸變故。俯仰成敗之地也。必也財穀豐盈。軍民飽飫。器械修繕而後。可使外寇不敢生心。脫有緩急。可期收功。而以臣營之財穀言之。大縮於海利移屬之後。再縮於移轉防塞之後。三縮於立本禁斷之後。次次減削。漸漸剝落。庫無餘財。軍無餘糧。昔之豐裕者。變以爲蕩殘。昔之繁成者。變以爲蕭條。有似乎平日富饒之人。中年失其家産。東貸西乞。以爲朝夕之計者。其亦可矜之甚矣。以軍民生理而言之。營門失漁鹽賦稅。而軍民絶乳哺之路。營門失移轉立本。而軍民無支保之道。馴致乎閭里景色。愁沮悲涼。東隣有荷擔之意。西舍有無人之歎。昔之五六千民戶。今則不滿於四千矣。以今營樣。以今事勢。軍卒何以撫之。城堞何以修之。戰具何以繕之。爲備豫之謨。軫捍禦之道乎。非獨臣之愚見如此。實是擧國所共知也。臣不避猥屑。玆敢枚擧前後事狀而仰陳之。在前則嶺右海利。三南船稅。盡屬臣營。其所收入者。足以使營門豐裕。將士飽飫。以其餘剩。儲其府庫。俾爲日後緩急之需。一自辛未以後。諸般海利。移屬均廳。則臣營凡百。比前落下千層。軍民生理。一朝無復餘地。而賴以爲一半分支過之道者。惟有移轉一路。載穀湖船。陸續而來。穀入於營。終歸於民。糧道無艱。生計有賴。又自甲戌以後。移轉之路塞矣。蓋此移轉之規。以沿邑之穀。爲餉軍之需。水路無遠。船運無難。而謂有各邑之弊。使此近二百年流來之規。一朝廢却而不行者。是豈重關防之道乎。夫載穀運納。古今無異。則何昔之無弊。而今之有弊也。嶺沿移轉。則行之至今。一如舊制。而湖南移轉者。謂有弊端。廢以不行。若有各邑之弊。則嶺湖。奚異乎。設或有略干弊端。各邑之弊端爲小。營門之支放爲大。則決不可以小而廢大矣。所謂立本。則賣穀於稍歉之處。使其民無穀貴之患。散錢於稍稔之處。使其民無錢貴之患。其於斂散之際。小無害民之端。且一石之米。定價以三兩。一石之租。定價以一兩。豫給於春間。收捧於秋後。故小民有願受之訴。守令有請得之報。於此可知其有利民之道。無病民之端。因其立本。沿邑穀物之推移運來者。亦足繼用於支放。又自戊戌以後。立本之路塞矣。今則臣營耗條之以穀船運者。只是嶺沿如干之邑。其餘在本都山郡及兩湖列邑者。擧皆作錢以來。貿穀支放。而語其換貿之弊。則山沿之穀價判異。中間之耗費亦多。致使僅支應下之穀數。每有累千石見縮之患。此固臣營難支之端。而且其貿穀之時。石數夥多。故多抄營校。稍有食根者。定給本錢。使之貿納。則散而之四方。動費數月。少有蹉跌。則欠縮無面。或至破産之境。貿穀之創行。纔過數年。爲弊於營門。已至於此。行之久而不已。則將使營校之幹事者。相繼而入於破産之境。此豈非深念處乎。此外又有所慨歎者。名之以三道統制。而使將校。持槖入市。斗升以貿。殆若商賈之事。爲將士支放之需者。言之可羞矣。蓋臣營大勢。因海利之移屬。而已去八分。移轉之防塞。而又減一分。立本之禁斷。而又減一分。今則已至於十分地頭。萬萬無支保之勢。雖使知者當之。亦難下手於其間。況如臣魯莽鈍劣者。安敢爲矯救之計乎。均役之典。牢不可罷。則漁鹽之利。非所可論。至若移轉立本。則假令復設。不過是牽補架漏。救急紓患之道。元不關於緩急備豫之方。而至於大更張大變通。裕兵食固邊圉之策。則實非臣謏才淺識之所議到者。惟在朝家軫念講究之如何耳。其二曰。寢停操之命也。兵者。百年不一用。而一日不可忘。是故以三代。修文之治。有四時講武之擧。其曰春蒐夏苖秋獮冬狩者。是皆講武佃獵之通名也。愛民無如三代。而詰戎勤於四時。則可驗戎政之不可一時廢却也。今也百年昇平。恬嬉成習。詰戎之政。極甚疎闊。外方之所以習操者。不過春秋二次。而苟非大稔之年。必有停操之令。或四五年不行。或六七年不行。因循之弊。其來已久。外方之民。皆以停操爲常事。習操爲異事。編在軍籍者。太半是逃故及老弱也。或有習操之令。則各邑以一時塞責爲主。換借水軍。經過陸操。換借陸軍。經過水操。此猶不足。則甚至於貰得行人賈客之類。擺在前隊後伍之列。過操之後。闕額如前。而名編部曲之間者。目不辨旌旗之色。耳不分金鼓之聲。以此輩。驅而之戰壘。則其能任戈矛稱立之責。而應坐作進退之節乎。古人有言曰。以不敎民戰。是爲棄民。兵之不鍊。而民之不敎。未有甚於近日。脫有不虞之警。必有棄民之患。言之至此。凜然心寒。仍伏念每當歉荒之歲。輒下停操之令者。亶出於朝家軫民弊之至意。而臣則以爲詰戎。是國之大事。不可以些少弊端而停之矣。當其農隙之時。各自齎糧。數日過操。非弊之大者。而使莫重詰戎之政。廢而不行。非計之得者也。又況水操。則異於陸操。當其赴操之時。載糧於舟中。開竈於舟中。初無路資煙價之費。則雖令赴操。爲弊無多。而水戰又異於陸戰。必習於操舟。慣於駕海而後。方可能之。若不敎之卒。猝當駕海之役。則其不至於顚沛而覆沒者。幾希矣。就以臣營所管舟師言之。在前則或三道合操。或兩道合操。而至於各其營春秋之操。則未或停廢。近年以來。習操之時絶罕。停操之時常多。以此之故。各邑各鎭。略無畏憚之意。舟楫朽傷。而或不以時而改造。兵器鈍弊。而亦不以時而修繕。甚至於戰船入防之軍。亦多以老弱而苟充。海防待變之地。軍政疎虞。若是甚焉。是豈古人衣袽終日之意乎。苟令春秋習操。如期擧行。則可使邑鎭。咸知爲習操之應行。而師律之爲嚴重。舟楫無朽傷之歎。兵器無鈍弊之患。防軍無苟充之弊矣。臣以爲。自今雖値歉荒之歲。春秋二操。勿令停止。依例擧行。則庶可有補於詰戎固圉之道。其三曰。定分瞭之界也。臣到營之後。倭船漂來右沿者。爲九次。而各鎭看瞭之報。每有差爽之弊。故勘罪之請。無啓無之。告君之事。何等嚴重。而每以邊將兵校等棍治之說。擧論於跋尾者。已涉屑越。而各鎭看報之每多差誤者。亦甚訝惑。故臣發遣褊裨於右沿。察其形便。審其弊端。則東萊之多大浦。爲第一烽。熊川之天城加德。爲第二烽。巨濟之知世浦玉浦助羅浦。爲第三烽。南海之彌助項。爲終到烽。而自多大。去知玉助三鎭。爲百餘里。自天加兩鎭。去彌助項。爲四百餘里。或以路遠而不得看瞭。或以霧暗而不得看瞭。失瞭之弊。每每有之。及夫倭船到泊之後。因其傳通。始乃覺知。修出看瞭之狀。報于臣營。雖以急足報來。稽緩之失。已無可論。而失瞭之狀。推此可知。倭船之去來。邊政之最重者。而各鎭之看瞭。若是其無實。仍舊因循。不卽變通。則前頭之慮。有不可言。而且漂船一來。列鎭生事。重則邊將受棍。輕則兵校受棍。以言其鎭民之弊。則或以校吏受罪。或以烽軍受罪。其於推論去來之時。亦有多小浮費之弊。故瞭臺鎭底。民不願居。移而之他者。踵相接焉。鎭民有流散之弊。則邊圉有疎虞之患。此亦不可不念。然而看瞭之政。不可以廢却。差爽之罪。不可以不治。雖欲變通。實無奈何。而年前左沿。已有分瞭之例。今於右沿。亦行此例。則庶可以少紓其患矣。凡人眼力。雖於天晴浪靜之時。不及百里之外。況於日色昏翳。風浪接天之時。一葉倭船之未及水宗。漂向知玉助數百里外者。自多大。其何能看得。而漂向於彌助項四百里外者。自天加兩鎭。亦何能看得乎。以此謂之失瞭而歸罪者。無異責瞽以不能辦物也。臣以爲自今特定分瞭之界。倭船之漂向天加近處者。責瞭於多大。漂向於知玉助近處者。責瞭於天加兩鎭。而勿責於多大。漂向於彌助項近處者。責瞭於知玉助三鎭。而勿責於天加兩鎭。以此定界而分屬。則責望旣專。看瞭必詳。種種失瞭。數數論罪之弊。可以少除。而列鎭之許多弊端。亦可以除却矣。臣之所陳三條。勿以人廢言。竝令廟堂。裁擇稟處焉。答曰。省疏具悉。三件事。下廟堂草記稟處。